3. ΑΝΑΓΚ. ΝΟΜΟΣ υπ' αριθ. 285 της 21/30 Οκτ. 1936 (ΦΕΚ Α΄ 478) Περί του τρόπου επιστροφής των υπό του Ταμείου Εργασίας Ηθοποιών παρεχομένων δανείων εις συνεταιρικούς θιάσους. Άρθρ.1.-Ι.Τα υπό του Ταμείου Εργασίας Ηθοποιών, συμφώνως προς τον κανονισμόν αυτού, χορηγούμενα εις συνεταιρικούς θιάσους δάνεια, επιστρέφονται προς αυτό, δια παρακρατήσεως εκ των εισπράξεων εκάστης παραστάσεως, ωρισμένου ποσοστού, καθοριζομένου κατά την χορήγησιν του δανείου, παρά του Διοικητικού Συμβουλίου του Ταμείου. Το ποσόν τούτο εισπράττεται υπό του αντιπροσώπου του Ταμείου Εργασίας Ηθοποιών, παρά του Ταμίου του Θεάτρου ή του εκπληρούντος χρέη Ταμίου, προ του τέλους εκάστης παραστάσεως. ΙΙ.Το Διοικητικόν Συμβούλιον του Ταμείου Εργασίας Ηθοποιών δύναται να διορίζη δι' αποφάσεώς του αντιπροσώπους αυτού, εις οιανδήποτε πόλιν, κωμόπολιν ή χωρίον της Ελλάδος, εις ους ανατίθεται η είσπραξις των δικαιωμάτων παντός είδους του Ταμείου, επί ωρισμένοις ποσοστοίς καθοριζομένοις υπ' αυτού. ΙΙΙ.Εν η περιπτώσει ο ως άνω Ταμίας συνεταιρικού θιάσου, λαβόντος δάνειον, δεν καταθέση τα αναλογούντα ποσοστά επί των εισπράξεων, βεβαιουμένων εκ των διατεθέντων εισιτηρίων, εις χείρας του οικείου αντιπροσώπου, ούτος αιτείται παρά της κατά τόπους Εισαγγελικής Αρχής και αύτη υποχρεούται ν' απαγορεύση δια των αστυνομικών οργάνων τας περαιτέρω παραστάσεις του θιάσου μέχρι καταβολής των καθυστερουμένων ποσοστών. ΙV.Εις α μέρη δεν υπάρχει Εισαγγελική Αρχή, η αίτησις υποβάλλεται προς τας οικείας Αστυνομικάς Αρχάς, αίτινες υποχρεούνται ν' απαγορεύσωσι τας περαιτέρω παραστάσεις, εν δε τω εξωτερικώ εις τας Προξενικάς Αρχάς, όπου αύται δικαιούνται να ενεργήσωσι σχετικώς. Άρθρ.2.-1.Το Διοικητικόν Συμβούλιον του Ταμείου δύναται να εκχωρή μέρος των ετησίων προσόδων του Ταμείου, πάντως ουχί ανώτερον του ενός τρίτου τούτων, προς Τράπεζαν ή έτερον πιστωτικόν ίδρυμα, ίνα χρησιμεύση ως τοκοχρεωλύσιον προς σύναψιν δανείου, ου το ποσόν θέλει χρησιμοποιηθή δια την εκουσίαν έξοδον ωρισμένου αριθμού ηθοποιών εκ του θεατρικού επαγγέλματος. Άρθρ.3.-Εφ' όσον ήθελεν αποδειχθή δια παντός μέσου ότι θίασοι λαβόντες δάνεια ως συνεταιρικοί τοιούτοι, δεν είναι τοιούτοι εν τη πραγματικότητι, αλλά ότι τα μέλη τούτων εργάζονται επί μισθώ, οι υπογράψαντες το σχετικόν συμβόλαιον ως συνεταίροι, διώκονται ποινικώς επί απάτη, συμφώνως προς το άρθρ. 404 του Ποινικού Νόμου, εν πάση δε περιπτώσει αποκλείονται ούτοι της λήψεως νέου δανείου. Άρθρ.4.-Δια την είσπραξιν οφειλομένων προς το Ταμείον Εργασίας Ηθοποιών εκ χορηγηθέντων δανείων προς ηθοποιούς, επιτρέπεται η κατάσχεσις μέχρι του ημίσεος του μισθού, του ημερομισθίου ή της συνεταιρικής μερίδος του οφειλέτου ηθοποιού εις χείρας του εργοδότου ή του Ταμίου του Θεάτρου εις ο εργάζεται ο ηθοποιός. Άρθρ.5.-Οι ηθοποιοί οι λαμβάνοντες εκ του Ταμείου Εργασίας δάνεια και μη επιστρέφοντες ταύτα, δεν δύνανται να δικαιωθώσι νέου δανείου. Άρθρ.6.-Τα μέχρι της δημοσιεύσεως του παρόντος χορηγηθέντα δάνεια προς συνεταιρικούς θιάσους θεωρούνται αποσβεσμένα, εφ' όσον, κατά την κρίσιν του Διοικητικού Συμβουλίου του Ταμείου, η επιστροφή τούτων κατέστη αδύνατος, εκ λόγων ανωτέρας βίας. Άρθρ.7.-Το Διοικητικόν Συμβούλιον του Ταμείου Εργασίας Ηθοποιών δύναται κατ' έτος, εκ των εσόδων του Ταμείου Εργασίας Ηθοποιών να χορηγή εις το Σωματείον Ελλήνων Ηθοποιών, ποσόν δραχ. 50.000, προς ενίσχυσιν των ανέργων μελών αυτού, μη δυναμένων ν' αποτελέσουν συνεταιρικόν θίασον. Αι λεπτομέρειαι του παρόντος ορισθήσονται δι’ εκτελεστικού Δ/τος.